Covid-19: Regering gaan ondernemings bystaan | Maroela Media
Pres. Cyril Ramaphosa (Foto: Jairus Mmutle/GCIS
Die regering is besig om 'n aantal maatreëls in te stel om sakeondernemings by te staan wat geraak word deur die algehele afsondering om die verspreiding van die koronavirus te voorkom.
Pres. Cyril Ramaphosa het Maandagaand aangekondig dat alle Suid-Afrikaners vanaf middernag Donderdag vir 21 dae in hul huise moet bly. Dit beteken slegs ondernemings wat noodsaaklike dienste lewer, soos kruidenierswinkels, apteke en mediese sentrums, mag oop bly.
FinFind, 'n organisasie wat die finansiële belange van klein-, medium- en mikro-sakeondernemings (KMMO's) behartig, sê die 21 dae lange algehele afsondering sal katastrofiese gevolge hê vir alle ondernemings in Suid-Afrika.
"Ons besef dat die meeste ondernemings weens dié maatreëls finansieel gaan ly, daarom is ons besig om 'n aantal vangnette en maatreëls te ontwikkel wat mense moet ondersteun wie se inkomste in gedrang is," het Ramaphosa Donderdag gesê.
Een daarvan is finansiële bystand aan KMMO's. Die departement van toerisme sal byvoorbeeld R200 miljoen beskikbaar stel om KMMO's in dié sektor by te staan wat weens die afname in toerisme geraak word.
Dit is nog nie bekend presies hoe hierdie ondernemings bygestaan gaan word of wat die kriteria is waarvolgens die regering bystand gaan verleen nie. Die president sal Donderdagoggend meer duidelikheid hieroor gee.
Verdere ingryping deur die regering vir ondernemings en werknemers sluit in dat werknemers wat siek word weens die koronavirus deur die werkloosheidsvergoedingsfonds betaal word. 'n Belastingsubsidie van R500 per maand sal ook beskikbaar gestel word aan dié werkers in die privaat sektor wat minder as R6 500 per maand verdien. Dit sal ongeveer 4 miljoen werkers help. Die staat oorweeg verder 'n tydelike korting in die bydrae van werkers en werkgewers aan die werkloosheidsversekeringsfonds en werkgewers se bydraes tot die vaardigheidsontwikkelingsfonds.
Die Oppenheimer- en Rupert-families het ook sowat R1 miljard elk beskikbaar gestel om ondernemings in nood by te staan.
FinFind het dié aankondiging verwelkom en KMMO's wat tans kontantvloeiprobleme het, aangemoedig om so spoedig moontlik met hul banke, krediteure en verskaffers kontak te maak indien hulle nie hul skuld kan vereffen nie.
Piet le Roux, hoof- uitvoerende beampte van Sakeliga, sê die volgende drie weke is die mees akute uitdaging ooit vir sakelui in Suid-Afrika. "Die gesondheid en welvaart van miljoene mense hang nou af van sakelui se vermoë om buitengewone sake te bedryf."
Sakeliga se bedryfsaktiwiteite is reeds gedesentraliseer en die organisasie sal in die beperkingstydperk onverpoos aanhou werk. "Ons moniteer die regulatoriese verwikkelinge. "Ons help ondernemings, sakekamers, asook klante en kliënte om digitaal te verbind, insigte te bekom, inskattings te doen, operasioneel te bly, en die tafel te dek vir die noodsaaklike herstel ná die Covid-19-tydperk," sê Le Roux.
Ondernemings bystaan, ja, mits dit 51% in swart besit is. Nie eens 'n pandemie kan die huidige regering se rasisme stop nie.
Wat is R4 miljoen werkers?
Nerens op die internet kry ek nuus wat in detail verduidelik wat presies nog gaan oop wees nie….wat gebeur in n noodgeval as ek dalk n loodgieter benodig? Gaan veeartse nog oop wees? Gaan bottelstore nog oop wees vir ietsie sterkers om die senuwees te kalmeer soos in sommige ander lande wat op n "lockdown" is, hoe gaan hulle mense kry om in hul huise te bly, enigeiemand kan mos sê dat hul oppad is om kos of medidyne te gaan koop…alles is blêrrie onduidelik.
Ja wat. En so was ek bly en verlig. En probeer toe registreer. Maar besef toe dit is net vir swart mense. Ek as enkel wit vrou tel nie, net as ek moet werk verskaf aan 'die locals'. Wat nou DEFINITIEF nie meer sal gebeur nie.